KIRJALLINEN KYSYMYS E-2778/01 esittäjä(t): Didier Rod (Verts/ALE), Alain Lipietz (Verts/ALE)ja Pierre Jonckheer (Verts/ALE) komissiolle. Euron logon omistusoikeus.



Virallinen lehti nro 147 E , 20/06/2002 s. 0052 - 0053



KIRJALLINEN KYSYMYS E-2778/01 esittäjä(t): Didier Rod (Verts/ALE), Alain Lipietz (Verts/ALE)ja Pierre Jonckheer (Verts/ALE) komissiolle (9. lokakuuta 2001) Aihe: Euron logon omistusoikeus Lehdissä(1)(2) on viime aikoina kirjoitettu riita-asiasta, joka saattaa uhata euron käyttöönottoa ja aiheuttaa komissiolle useiden miljoonien eurojen kulut. Kyseisten lehtiartikkeleiden mukaan Thomas Cook -yhtiön tytäryhtiö Travelex on nostanut kanteen Euroopan yhteisöjen tuomioistuimessa Luxemburgissa tavaramerkin rikkomisesta, koska euron symboli muistuttaa yhtiön logoa, joka on rekisteröity vuonna 1989 eli seitsemän vuotta ennen kuin euron symboli valittiin. Travelex on rahanvaihtotoimisto, jolla toki on paljon menetettävää piakkoin toteutettavan euron käyttöönoton yhteydessä, eikä ole mitenkään varmaa, voittaako se Euroopan yhteisöjen tuomioistuimeen viemänsä oikeusjutun. Tällainen epävarmuus ei valitettavasti kuitenkaan vahvista tulevan valuuttamme elinvoimaisuutta ja uskottavuutta hetkenä, jolloin euron käyttöönottoon on aikaa enää muutama viikko Miten on mahdollista, ettei kukaan Euroopan unionin toimielimissä näytä tähän mennessä huolestuneen edellä mainitusta yksityiskohdasta? Se on kerta kaikkiaan käsittämätöntä, kun kyseessä on näin tärkeä asia. Vielä käsittämättömämpää on, että Alicantessa toimiva sisämarkkinoiden harmonisointivirasto (tavaramerkit ja mallit) (http://www.oami.eu.int) on Euroopan unionin erillisvirasto, jonka tehtävänä on virallisesti yhteisön tavaramerkkien (Community trade marks) ja lähitulevaisuudessa myös yhteisön mallien (designs) rekisteröiminen. Mitä hyötyä kyseisestä virastosta siis on käytännössä? Voiko komissio vahvistaa edellä mainitut väitteet, ja voiko se ilmoittaa, - suorittiko se asianmukaiset tutkimukset ja perehtyikö se erityisesti tavaramerkkeihin ja malleihin, ennen kuin euron symboli valittiin; - onko sisämarkkinoiden harmonisointivirastoa kuultu euron symbolia valittaessa? - Jos sisämarkkinoiden harmonisointivirastoa ei ole kuultu kyseisessä asiassa, eikö sen velvollisuus tai ainakin moraalinen velvollisuus olisi ollut tarkistaa asia oma-aloitteisesti heti, kun euron symbolin valinnasta päätettiin? Onko komissiolla luettelo tavaramerkeistä ja malleista, joita se käyttää? Onko kyseiset tavaramerkit ja mallit rekisteröity, ja jos on, niin mikä elin ne on rekisteröinyt? (1) Legal action puts Euro launch at risk, Martin Banksin artikkeli, joka julkaistiin European Voice -lehdessä, 7. vuosikerta, nro 27 (5. heinäkuuta 2001). (2) Euro symbol at centre of bizarre row, Andrew Osbornin artikkeli, joka julkaistiin The Guardian -lehdessä (27. heinäkuuta 2001). Pedro Solbes Miran komission puolesta antama vastaus (3. joulukuuta 2001) Komissio on tietoinen Thomas Cookin käynnistämistä toimenpiteistä, jotka liittyvät euromerkkiin. Asia on käsiteltävänä Euroopan yhteisöjen ensimmäisen oikeusasteen tuomioistuimessa, joten komissio ei toistaiseksi voi antaa kirjallista tai suullista lausuntoa esitetyistä väitteistä. Komissio on kuitenkin sitä mieltä, että kyseinen toimenpide ei voi vaikuttaa eurokolikoiden ja -seteleiden käyttöönottopäivämäärään. Sisämarkkinoilla toimivan yhdenmukaistamisviraston (tavaramerkit ja mallit) päätehtävä on yhteisön tavaramerkkien (Community trade marks) ja tulevaisuudessa myös yhteisön mallien (Community designs) rekisteröiminen. Yhdenmukaistamisviraston tehtävät, jotka on tarkasti määritelty yhteisön asetuksilla, ovat puhtaasti teknisiä eikä kolmansille osapuolille suunnattava konsultointityö kuulu niihin. Tämä ei kuitenkaan estä kolmansia osapuolia käyttämästä viraston kyseistä tarkoitusta varten pitämää julkista rekisteriä. Parlamentin jäsenen yleisempään kysymykseen tunnusmerkkien luettelosta komissio vastaa ilmoittamalla pitävänsä Euroopan yhteisöjen puolesta luetteloa tavaramerkeiksi rekisteröidyistä merkeistä.